b'\n_START_ARTICLE_\nIndonezija\n_START_SECTION_\nGeografija\n_START_PARAGRAPH_\nS povr\xc5\xa1ino 1.904.569 km\xc2\xb2 je Indonezija 15. najve\xc4\x8dja dr\xc5\xbeava na svetu. Zavzema oto\xc4\x8dje 17.508 otokov na obeh straneh ekvatorja, od katerih je naseljenih okrog 6.000. Najve\xc4\x8dji so Java, Sumatra, Borneo, Nova Gvineja in Sulavezi. Po \xc5\xa1tevilu prebivalcev izstopa Java, ki je eden najgosteje poseljenih otokov na svetu, na katerem \xc5\xbeivi ve\xc4\x8d kot polovica Indonezijcev. Tudi najve\xc4\x8dje mesto, prestolnica D\xc5\xbeakarta, le\xc5\xbei na Javi._NEWLINE_Zaradi lege na sti\xc4\x8di\xc5\xa1\xc4\x8du pacifi\xc5\xa1ke, evrazijske in indoavstralske plo\xc5\xa1\xc4\x8de je povr\xc5\xa1je tektonsko zelo aktivno, s pogostimi potresi in skoraj 150 aktivnimi ognjeniki, med katerimi sta tudi Krakatoa in Tambora, znana po katastrofalnih izbruhih v 19. stoletju. Med huj\xc5\xa1imi geolo\xc5\xa1kimi katastrofami, ki so prizadele dr\xc5\xbeavo v zadnjih letih, je potres v Indijskem oceanu leta 2004, zaradi katerega je umrlo 167.736 ljudi, predvsem na severu Sumatre. Po drugi strani obilica vulkanskega pepela prispeva k visoki rodovitnosti tamkaj\xc5\xa1nje prsti in omogo\xc4\x8da gosto poselitev.'